Beleggings: Pasop vir dié slaggate | Netwerk24
Beleggings: Pasop vir dié slaggate
Deur Elvira Wood 30 April 2019 10:38
Individue neem dikwels op die ingewing van die oomblik besluite oor hul beleggings.
Skuif jy maklik geld tussen beleggingsfondse rond gegrond op die dag se nuus? Is jy boonop later spyt hieroor omdat jy besef jy het swakker opbrengste op jou belegging verdien? Dit is nie net jy wat dié fout maak nie.
’n Groep navorsers by Momentum Beleggings, die Noordwes-Universiteit (NWU) en die Universiteit van Pretoria (UP) het bevind dat wanneer daar soos in 2008 en 2009 onsekerheid in die mark heers, die beleggings van een uit twee individue met 1,1% per jaar onderpresteer.
Dit is teenoor ’n jaar tevore.
In “normale” markomstandighede, onderpresteer een uit vier individue se beleggings met sowat 1% per jaar.
Oor 20 jaar kan dit luidens die navorsing beteken individue se beleggings kan kumulatief tussen 22% en 24% swakker presteer in vergelyking met gediversifiseerde portefeuljes.
Dirk Louw het ’n groot deel van dié navorsing as deel van sy meestersgraad aan die NWU se sentrum vir sakewiskunde en -informatika gedoen.
Beleggingsbesluite wat die afgelope dekade deur sowat 17 600 individuele beleggers geneem is, is vir die navorsing gebruik.
Die aanvanklike resultate dui op die bestaan ??van ’n beduidend negatiewe “gedragsgaping” tussen beleggingsopbrengste van individuele beleggers en die opbrengste op ’n goed gediversifiseerde beleggingsportefeulje.
Paul Nixon, hoof van tegniese bemarking en gedragsfinansiering by Momentum Beleggings, wat ook tot die navorsing bygedra het, sê dit is duidelik dat daar ’n risiko is dat wanneer individue besluite oor hul beleggings neem, hulle “gedragsbelasting” kan betaal omdat hulle ’n besluit op die verkeerde tydstip geneem het.
Hy sê individue kan hul kapitaal te lank in ’n veilige bate los of hulle kan ’n verkeerde voorspelling maak wanneer dit by toekomsbesluite kom.
Dr. Conrad Beyers, hoof van UP se departement van aktuariële wetenskap, sê die navorsing gee navorsers goeie insig oor wat individue laat besluit om hul kapitaal te skuif.
Beyers sê dit is alombekend dat individue dikwels oorreageer wanneer dit by korttermynbewegings in die mark kom.
Dié reaksie kan dikwels tot groot verliese lei.
“Inligting wat blitsvinnig versprei – hoewel dit dalk nie waar is nie – kan talle beleggers verlei om betekenisvolle besluite te neem oor waar hul geld belê word,” sê hy.
Die studie toon ook dat diegene wat as “uitbundige” individuele beleggers beskryf word dikwels snelgroeiende instrumente (dit wil sê op sy hoogtepunt) te laat koop, terwyl “moedelose” beleggers hul beleggings ná korttermyn- negatiewe bewegings verkoop.
Hul navorsing toon ook dat:
Individue dikwels kapitaal skuif as opbrengste op ’n belegging minstens 3% laer is as die vorige jaar;
Selfs al het ’n belegging die vorige jaar minder as 3% swakker presteer, is beleggers steeds geneig om kapitaal te skuif;
64% van beleggers kyk na historiese prestasie wanneer hulle ’n besluit neem oor waar om kapitaal te belê; en
’n Opbrengs van 25% of meer op ’n ander belegging oortuig individue dikwels om hul kapitaal onmiddellik te skuif al sou hul bestaande belegging op lang termyn beter opbrengste gelewer het.
Meer oor: Universiteit Van Pretoria | Momentum | Beleggings | Fondse
Nico van Gijsen: Pasop vir swartgat as jy belê
Bespaar só met jou beleggings
REGSTREEKS: Vavi toets positief